་པ་ཉིད་ཀྱི་ངང་དུ་བཞག་པར་བྱའོ། །གཉིས་པ་ནི། དུས་གསུམ་སངས་རྒྱས་ཐམས་ཅད་ཀྱི་ངོ་བོ། བླ་མ་རིན་པོ་ཆེ་མཁྱེན་ནོ། །བདག་གི་རྨི་ལམ་དག་པ་སྒྱུ་ལུས་སུ་སྦྱངས་པར་མཛད་དུ་གསོལ། ཅེས་གསོལ་བ་དྲག་ཏུ་གདབ། འདིར་སྒྱུ་མ་ལྟ་བུའི་བསྐྱེད་རིམ་བསྒོམ་དགོས་པས་དེའི་ཚུལ་གཤམ་དུའང་གསལ་བར་འགྱུར་ལ། སྤྱིར་མཚན་མོའི་རྨི་ལམ་ཟིན་པ་དང་གང་ཡང་བསྒྱུར་དུ་བཏུབ་སྙམ་པའི་སྒོ་ནས་རང་ལུས་དངོས་སམ་ལྷར་མོས་ཤིང་། ཡར་ནམ་མཁར་འཕུར་ནས་པདྨ་འོད་དང་བདེ་བ་ཅན་སོགས་རང་བཞིན་དག་པའི་ཞིང་ཁམས་ཉུལ་བ། སངས་རྒྱས་མཆོད་ཅིང་ཆོས་ཉན་པ་དང་། དེ་བཞིན་དུ་བླ་མ་མཇལ་ཞིང་ཆོས་ཐོས་པར་བསམ་པ་དང་། ལྷ་ཡུལ་སོགས་མཐོ་རིས་སྲིད་པའི་ཁམས་ཉུལ་བ། མ་དག་པའི་ཞིང་དམྱལ་བ་སོགས་ངན་སོང་གསུམ་དང་སྲིད་པའི་གནས་རིས་ཉུལ་ལ་གཞན་དོན་སྒྲུབ་པའི་འདུན་མོས་བཟང་པོ་བྱ། དེ་བཞིན་མཚན་དུས་སུའང་དེ་ལྟར་ནུས་པ་འབྱུང་ཞིང་། དེའང་དང་པོ་འོལ་སྤྱི་ཙམ་དང་། རིམ་བཞིན་ཇེ་གསལ་དུ་འགྱུར་བས་མཐར་ཇི་ལྟ་བ་བཞིན་ཤེས་པར་འགྱུར་རོ། །གཉིས་པ་ནི། དུས་གསུམ་སངས་རྒྱས་ཐམས་ཅད་ཀྱི་ངོ་བོ། བླ་མ་རིན་པོ་ཆེ་མཁྱེན་ནོ། །བདག་གི་འོད་གསལ་ཟིན་པར་མཛད་དུ་གསོལ། འོད་གསལ་ལ་ཟུང་འཇུག་གི་ལྷ་སྐུ་འཆར་བར་མཛད་དུ་གསོལ། ཅེས་གསོལ་བ་དྲག་ཏུ་གདབ། མཐར་ཉིན་དུས་སྒྱུ་མ་རྨི་ལམ་གྱི་འདུན་པའི་སྟེང་། དོ་ནུབ་འོད་གསལ་ངོས་ཟིན་པར་བྱས་ཏེ་དེ་ལས་ལྷ་སྐུར་ལྡང་བར་བྱའོ་སྙམ་པའི་དྲན་འདུན་བྱ། ད་ལྟ་ལྷ་དང་ཐ་མལ་སོགས་གང་དུ་སྣང་རུང་། སྣང་བ་དེ་དང་གང་སྣང་མཁན་གྱི་སེམས་ལ་བལྟས་པས་སྒྱུ་མར་སྣང་བ་ཙམ་གྱིས་འཛིན་པའང་རང་དག་པའི་ངང་དེར་གཏད་མེད་དུ་བཞག་པས། སེམས་འོད་གསལ་ལ་ཐིམ་སྟེ་གསལ་སྟོང་རྣམ་པར་མི་རྟོག་པའི་ཡེ་ཤེས་རང་ཤུགས་སུ་འཆར་རོ། །ཡང་དེ་གའི་ངང་ལ་ཆུ་ལས་ཉ་ལྡང་བ་བཞིན་གསལ་སྟོང་ཞེན་བྲལ་གྱི་ལྷ་སྐུར་ལྡང་བ་ལ་སྦྱང་ཞིང་། མཚན་མོ་ཉལ་བའི་དུས་སུ་སྙིང་ཁའི་ཧྲཱིཿའམ་ཨཱཿཡིག་དཀར་པོ་ཕྲ་ཞིང་འབར་བ་ཞིག་གསལ་ལ། དེ་འཛིན་མེད་ཀྱི་ངང་དུ་མཉམ་པར་བཞག་ཅིང་ཡེངས་མེད་དུ་བསྒོམ། གཉིད་དང་རྨི་ལམ་གྱི་བར་ལ་རྟོག་པ་མ་ཞུགས་པར་བྱ་ཞིང་ཨཱཿདཀར་ལ་སེམས་གཏད་པས་ཐ་མལ་བའི་གཉིད་མུན་འཐིབ་པ་ལྟར་འགྲོ་རྒྱུ་ཞིག་ཡོད་པ་དེ། འོད་གསལ་གྱིས་ཟིན་པ་རྣམས་ལ་དབྱིངས་དྭངས་པར་ཉི་མའི་མདངས་ཤར་བ་བཞིན། གསལ་ལ་རྟོག་པ་མེད་པ་བདེ་ལ་ཞེན་པ་མེད་པར་འཆར་རོ། །དེའང་སྲབ་མོའི་འོད་གསལ་ཟིན་པ་ན། གཉིད་དང་ལྷན་ཅིག་གསལ་སྟོང་ལ་བློས་འཛིན་པ་ཅུང་ཟད་དང་བཅས་པའི་ཉམས་འཆར་རོ། །འཐུག་པོའི་འོད་གསལ་ཟིན་ན། གསལ་སྟོང་ནམ་མཁའ་ལྟ་བུ་ལ་འཛིན་མེད་དུ་གནས་པས་བརྟན་ཉམས་འབྱུང་ངོ་། །དེ་ལ་སྤེལ་བསྒྱུར་སོགས་སྔར་བཞིན་ཉིན་མཚན་གྱི་མན་ངག་གིས་སྦྱངས་ན། ལྷ་སྐུ་ནམ་མཁའ་གང་བ་ཕན་ཚུན་མི་སྒྲིབ་པར་འཆར་ཞིང་སྣང་ལ་རང་བཞིན་མེད་པ། གསལ་ལ་རྟོག་པ་མེད་པ། བདེ་ལ་ཞེན་པ་མེད་པ་སྟེ་མཚན་ཉིད་གསུམ་ལྡན་དུ་འཆར་རོ། །གསུམ་པ་བར་དོ་ནི། ཞལ་གདམས་ཀྱི་ལེ་ཚན་ལས། བཟང་ངན་ལས་དབང་རྐྱེན་གྱི་རྟར་བསྐྱོན་ནས༔ བར་དོ་གཉིས་སྣང་འཇིགས་སྐྲག་ཤར་བའི་ཚེ༔ ཐམས་ཅད་སྒྱུ་མར་ཤེས་པའི་དཔའ་གདེང་བསྐྱེད༔ ཅེས་གསུངས་པ་ལྟར། སྣང་བ་ཐམས་ཅད་སྒྱུ་མ་ལྟ་བུའམ་མཚན་སྣང་རྨི་ལམ་གྱི་སྣང་བ་ལ་བརྟེན་ནས་བར་དོ་ལ་བར་དོ་རུ་ངོ་ཤེས་པར་བྱའོ་སྙམ་དུ་འདུན་པ་སྔོན་དུ་བཏང་། དུས་གསུམ་སངས་རྒྱས་ཐམས་ཅད་ཀྱི་ངོ་བོ། བླ་མ་རིན་པོ་ཆེ་མཁྱེན་ནོ། །བདག་གི་བར་དོ་ངོ་ཤེས་དང་སྐུ་གསུམ་དུ་འཆར་བར་མཛད་དུ་གསོལ། ཅེས་གསོལ་བ་དྲག་ཏུ་གདབ། རྨི་ལམ་ཟིན་པ་དང་འདི་བར་དོའི་སྣང་བ་ཡིན་འདུག །བདག་གིས་བར་དོའི་མན་ངག་རྣམས་མངོན་དུ་བྱའོ་སྙམ་དུ་དྲན་པར་བྱས་ལ། བར་དོའི་མན་ངག་རྣམས་ཡིད་ལ་གསལ་བཏབ་ཅིང་བསྒོམས་པས། རྨི་ལམ་དུ་མ་འཆོར་བར་དྲན་ཅིང་ཟིན་ན་བར་དོ་ཟིན་པར་འགྱུར་རོ། །དེ་ལ་འདིར་དབང་པོ་འབྲིང་རྣམས་ཀྱིས་འཆི་ཁ་བར་དོར་འཆི་ལྟས་བྱུང་བ་དང་། འཆི་བ་འོད་གསལ་ཆོས་སྐུ་མངོན་དུ་བྱས་ལ། དེ་ལས་བར་དོ་ཟུང་འཇུག་སྒྱུ་མའི་སྐུར་ལངས་ཏེ་སེམས་ཅན་གྱི་དོན་བྱ་བའི་འཕེན་པ་སྔོན་དུ་བཏང་། སད་དུས་ཀྱི་སྣང་བ་འདིའང་བར་དོ་ཡིན་སྙམ་སྟེ་ཡང་ཡང་འདུན་པས་བཟུང་། གཉིད་དང་རྨི་ལམ་དུའང་བར་དོ་རུ་འདུག་སྙམ་དུ་གདམས་ངག་བསྒོམས་པས། ནམ་ཞིག་འཆི་བའི་ཚེ་འོད་གསལ་མ་བུ་འདྲེས་པའི་ཡེ་ཤེས་འཆི་སེམས་བདེ་སྟོང་འོད་གསལ་དུ་གནས་འགྱུར་བ་ལས། བར་དོའི་དོད་དུ་ཟུང་འཇུག་གི་ལྷ་སྐུ་རང་ཤར་ནས་གྲོལ་བར་འགྱུར་རོ། །དབང་པོ་ཐ་མ་ལའང་གསུམ་དུ་ཕྱེ་བས་རབ་ནི་སད་རྨིའི་དུས་ཐམས་ཅད་དུ་སྒྱུ་ལུས་རྨི་ལམ་བར་དོ་གསུམ་དབྱེར་མེད་དུ་བསྒོམས་པས་གོམ་པ་ན། མཐར་འཆི་བའི་དུས་སུ་མིག་སོགས་དབང་པོ་ལྔའི་རླུང་ནང་དུ་ཐིམ་པའི་གཟུགས་སོགས་ཚོགས་དྲུག་ཡུལ་གྱི་སྣང་བ་ནུབ་པ། སྣང་བ་ཐིམ་པའི་རིམ་པ་དང་། ས་ཆུ་ལ་ཐིམ་པས་ལུས་ཟུང་ཤོར། ཆུ་མེ་ལ་ཐིམ་པས་ཁ་སྣ་སྐམ། མེ་རླུང་ལ་ཐིམ་པས་དྲོད་ཡལ། རླུང་རྣམ་ཤེས་ལ་ཐིམ་པས་ཕྱི་དབུགས་ཆད་པའི་བར་རགས་པའི་འབྱུང་བ་ཐིམ་རིམ་དང་། སྐབས་འདིར་དཀར་ནག་གི་ལས་སྟོབས་ཆེ་བ་རྣམས་ལ་ཡེ་ཤེས་མཁའ་འགྲོ་མ་དང་། གཤིན་རྗེའི་བསུན་མ་འབྱུང་བར་བཤད། ཕྲ་བ་རྟོག་པའི་ཐིམ་རིམ་ནི། ཕྱི་དབུགས་གནས་པའི་དང་པོ་རྟོག་པ་ཐིམ་པའི་རིམ་པ་བཞིན་ཕྱི་རྟགས་སུ་ཟླ་བ་ཤར་བ། ནང་རྟགས་སུ་དུ་བ་ལྟ་བུ་སྣང་བའི་སྐབས་དེ་མཆེད་པ་ལ་ཐིམ། ཞེ་སྡང་གི་རྟོག་པ་སོ་གསུམ་འགགས། ཕྱི་རྟགས་སུ་ཉི་མ་ཤར་བ། ནང་རྟགས་སུ་མེ་ཁྱེར་ལྟ་བུ་མཆེད་པའི་སྐབས་དེ་ཉེར་ཐོབ་ལ་ཐིམ། འདོད་ཆགས་ཀྱི་རྟོག་པ་བཞི་བཅུ་འགགས། ཕྱི་རྟགས་སུ་ནག་ལམ་སྒྲ་གཅན་གྱི་སྣང་བ། ནང་རྟགས་སུ་མུན་སྲོད་པ་ལྟ་བུ་སྣང་བ་ཉེར་ཐོབ་དེ་འོད་གསལ་ལ་ཐིམ། གཏི་མུག་གི་རྟོག་པ་བདུན་འགགས་པའི་བར་ཕྲ་བ་ཐིམ་པ། འོད་གསལ་གྱི་སྐབས་འཆི་སྲིད་ཀྱི་དངོས་གཞི་དང་བར་དོ་མགོ་རྩོམ་པ་ཡིན་པས། ཕྱི་རྟགས་སུ་སྐྱ་རེངས་ཤར་བ། ནང་རྟགས་སུ་སྟོན་གནམ་གཡའ་དག་པ་ལྟ་བུ་ཉམས་ལེན་པ་རྣམས་ཀྱི་གཞི་གནས་མའི་འོད་གསལ་ཞེས་རང་ཤར་བ་ཉིད། ཉམས་ལེན་ལམ་གྱི་འོད་གསལ་གྱིས་ངོ་ཤེས་ནས་རིག་པ་འོད་གསལ་མ་བུ་ངོ་འཕྲོད། སྐྱེ་མེད་འོད་གསལ་ཆོས་སྐུ་རུ་ཤར། དེ་ལས་རོལ་པ་འགག་མེད་ལོངས་སྐུ་རང་ཤར་ལྷུན་གྲུབ་ཏུ་ཤར་བས་སྤྲུལ་སྐུ་ཕྲིན་ལས་ཀྱི་རང་རྩལ་གྱིས་སེམས་ཅན་རྣམས་སྨིན་ཅིང་གྲོལ་བར་མཛད་པ་ཡིན་ནོ། །འབྲིང་ནི། སྣང་བ་གསུམ་མ་དག་ཅིང་སྒྱུ་མ་ལྟ་བུའི་རང་བཞིན་དུ་མ་ཤེས་པས། འོད་གསལ་ལས། སྣང་གསུམ་འབྱུང་བཞི་དང་བཅས་པ་ལུགས་ལྡོག་ཏུ་ལངས་ནས་འབྱུང་བཞི་ཕྲ་བ་ལས་བར་དོའི་ལུས་ལེན་ལ། དེའང་འོད་གསལ་ངོ་མ་ཤེས་པས། གཏི་མུག་གི་རྟོག་པ་བདུན་ལངས། སྣང་བ་ཉེར་ཐོབ་ཤར། སྟོང་པ་ཆེན་པོ། འདོད་ཆགས་ཀྱི་རྟོག་པ་བཞི་བཅུ་ལངས། མཆེད་པ་ཤར། ཤིན་ཏུ་སྟོང་པ། ཞེ་སྡང་གི་རྟོག་པ་སོ་གསུམ་ལངས། སྣང་བ་ཤར། སྟོང་པ་ཞེས་བྱ་བ་སླར་ཁྱབ་བྱེད་ཀྱི་རླུང་གིས་འདུ་བྱས་ཏེ་རྣམ་ཤེས་སྒོ་དགུའི་ལམ་གང་རུང་ནས་འཕོས་ཏེ་བར་དོའི་སྲིད་པ་གྲུབ་ལ། དེ་ཡང་སྲིད་པ་བར་དོ་ནི། གཞུང་ལས། དབང་པོ་ཀུན་ཚང་ཐོགས་མེད་རྒྱུ༔ ཤ་གཟུགས་བག་ཆགས་འབྲེལ་བའི་ལུས༔ འཛིན་ཆགས་བར་དོའི་ནང་ཚན་མཐོང་༔ ཚེ་འདིའི་སྣང་བ་ཉིན་སྣང་འདྲ༔ བག་ཆགས་མ་གཏོགས་ནུབ་པར་གྱུར༔ ཅི་ཕྱིར་ཚོགས་དྲུག་དོན་ལ་འཁྲུལ༔ ཞེས་གསུངས་པ་ལྟར། བར་དོའི་སེམས་ཅན་དེ་དབང་པོ་ཀུན་ཚང་ཞིང་། མ་ཡི་མངལ་མ་གཏོགས་གང་ལའང་ཐོགས་མེད་དུ་རྒྱུ་ནུས་པའི་རྫུ་འཕྲུལ་ཅན། བར་དོར་ཅི་ཙམ་གནས་པའི་དུས་ཕྱེད་གང་དུ་སྐྱེ་འགྱུར་གྱི་ཤ་ཚུགས་ཅན། ཕྱེད་སྔ་མའི་བག་ཆགས་འབྲེལ་བའི་ལུས་གཟུགས་ལ་འཛིན་ཆགས་དབང་བཙན་པའི་རིགས་མཐུན་བར་དོའི་ནང་ཚན་མཐོང་བ་ཡིན་ལ། ཐོག་མར་ངོས་མ་ཟིན་པར་ཚེ་འདིའི་སྣང་བ་ཁོ་ན་འཆར། དེ་ནས་ཤི་བ་ངོ་ཤེས་ནས་འཇིགས་སྐྲག་མྱ་ངན་ཆེ་བ་འབྱུང་། དེ་དུས་གདམས་ངག་དྲན་དགོས་པའི་དུས་ཡིན་ལ་དེ་ཡང་དུས་ནི། སྔོན་བྱུང་སྲིད་པའི་བག་ཆགས་ཤ་གཟུགས་ལ༔ མ་ཆགས་མ་ཞེན་སྒྱུ་མར་ཤེས་པར་གྱིས༔ ང་ཉིད་དུས་གསུམ་མཁྱེན་པའི་ངོ་བོར་སྒོམས༔ རང་ཉིད་བསྐྱེད་རྫོགས་ཟུང་ལྡན་གསལ་སྟོང་ངང་༔ ཞེས་གསུངས་པ་བཞིན། ད་ལྟ་ནས་ལམ་འཁྱེར་ལ་སློབ་པ་གལ་ཆེ་བས་བར་དོའི་སྣང་བ་འཆར་བའི་དྲན་འདུན་དང་སྐྱོ་ཤས་དྲག་པོ་བསྐྱེད་དེ། བར་དོ་ལོངས་སྐུར་གྲོལ་བར་གསོལ་བ་བཏབ་ལ། རང་དང་སྣང་བ་གང་ཤར་ཐམས་ཅད་ལ་ཅེར་རེ་བལྟས་ཏེ་ང་ཤི་འདུག སྣང་བ་འདི་ཐམས་ཅད་བར་དོའི་སྣང་བར་འདུག་པས་བར་དོ་ལ་བར་དོ་རུ་ངོ་ཤེས་པར་བྱས་ལ་སྦྱང་བར་བྱའོ་སྙམ་པས། བར་དོ་ཡིད་ཀྱི་ལུས་འོད་གསལ་དུ་བཅུག་སྟེ་འདི་ལས་ཟུང་འཇུག་སྒྱུ་མའི་ལྷ་སྐུ་རུ་གནས་འགྱུར། ལོངས་སྐུར་ལྡང་བར་བྱའོ་སྙམ་པའི་འཕེན་པས་ལོངས་སྐུར་རང་ཤར་དུ་འཆར་ལ། མཐར་ཐུག་ལུགས་ལྡོག་ཏུ་སྣང་བ་གསུམ་གྱིས་རྒྱུ་བྱས་ཏེ་འབྲས་བུ་རྡོ་རྗེ་འཆང་དུ་འཚང་རྒྱ་བར་འགྱུར་རོ། །ཐ་མ་ནི། གོང་གསལ་བར་དོ་གཉིས་པར་ལམ་མ་ཆོད་ན། སྒྲ་འོད་ཟེར་གསུམ་གྱི་སྣང་བ་ཤར་ཏེ། དེ་ཚེ་སྒྲས་དངངས་སོ། །འོད་ཀྱིས་འཇིགས་སོ། །ཟེར་གྱིས་སྐྲག་གོ །སྐུ་ཡི་བཀོད་པ་རྣམས་མ་ཤེས་ནས་བརྒྱལ་ལོ། །དེ་ཚེ་འཇིགས་སྐྲག་ཐམས་ཅད་སྒྱུ་མར་ཤེས་པ་དང་། སྣང་བ་ཐམས་ཅད་རང་སྣང་དུ་ངོ་ཤེས་ན་གྲོལ་བར་འགྱུར་རོ། །དེ་ཚེ་སྐྱེ་གནས་ལ་སྲེད་པ་སྐྱེ་ཞིང་ཆགས་སྡང་ལྡང་བའི་དུས་ཡིན་པས་གང་ལ་ཡང་ཆགས་སྡང་སྤོང་བ་གལ་ཆེ་ལ། ང་ཤི་འདུག་སྙམ་པའི་སྐྲག་པར་མི་བྱ་ཞིང་། ཀྱེ་མ་ཆགས་སྡང་གིས་སྐྱེ་བ་ལེན་པ་འདི་ཤིན་ཏུ་སྡུག་བསྔལ་ན། ད་ནི་དག་པའི་ཞིང་དུ་འགྲོ་བར་བྱའོ་སྙམ་པའི་བར་དོ་སྤྲུལ་པའི་སྐུར་གྲོལ་བར་གསོལ་བ་བཏབ་ལ། སྐྱེ་གནས་ཀྱི་འཇུག་སྒོ་རྣམས་རབ་སྟོང་ཉིད་རྟོགས་པའི་ལྟ་བས་དགག འབྲིང་བར་དོའི་སྣང་བ་ཐམས་ཅད་རང་སྣང་། རང་སྣང་ཐམས་ཅད་བདེན་མེད་སྒྱུ་མ་ལྟ་བུའི་རྩལ་སྣང་གིས་སྣང་གྲགས་རིག་གསུམ་ལྷ་སྔགས་ཏིང་འཛིན་དུ་ལམ་ཁྱེར་གྱིས་དགག ཐ་མ་ཚངས་སྤྱོད་དང་སྐྱབས་འགྲོ་ལ་སོགས་པའི་སྐྱེ་གནས་ངན་པ་བཀག་ནས་དག་པའི་ཞིང་དུ་འགྲོ་བར་བྱའོ་སྙམ་པའི་དྲན་འདུན་དྲག་པོས་འཕོ་བའི་གདམས་པ་དང་། སྨོན་ལམ་གྱི་འཕེན་པ་རྣམས་ཀྱིས་བར་དོ་ནས་འཕོས་ཏེ་རང་བཞིན་སྤྲུལ་པའི་ཞིང་རྣམས་སུ་སྐྱེས་ནས་གྲོལ་བར་འགྱུར་རོ། །དེ་ལྟར་ཉམས་སུ་བླངས་པས་མཐོང་བའི་ཆོས་ལ་ཟུང་འཇུག་སྒྱུ་མའི་སྐུ་འགྲུབ་པར་འགྱུར་ལ། གལ་ཏེ་དེ་ལྟར་མ་འགྲུབ་ནའང་བླ་མར་མོས་གུས་དང་སྣོད་བཅུད་ཞིང་ཁམས་སུ་བསྒྱུར་བའི་དག་སྣང་། བདེན་མེད་སྒྱུ་མར་འདུན་པ་རྣམས་ད་ལྟ་ཉིན་མཚན་ཀུན་ཏུ་ཡང་ཡང་ཉམས་སུ་བླངས་པ་དེ། ས་བོན་གྱི་ཚུལ་དུ་སོང་ནས་དབང་པོ་རབ་འབྲིང་ཐ་མའི་ཁྱད་པར་གྱིས་བར་དོ་གསུམ་གང་རུང་དུ་གྲོལ་བར་གསུངས་པ་བཞིན་ཉམས་སུ་ལེན་པར་མཛད་འཚལ་ལོ། །བཞི་པ་འཕོ་བ་བསྡུས་ཏེ་བསྟན་པ་ནི། དེ་ལྟར་རྫོགས་པའི་རིམ་པ་རྣམས་མ་ཐོབ་པའམ། ཐོབ་ཀྱང་གོམས་འདྲིས་ཆུང་བ་དག་ལ་ཕན་པའི་ཕྱིར། གཞུང་ལས། ཉི་ནུབ་སྒྱུ་ལུས་གནད་གཅོད་དྲག་པོས་ཞིག༔ ང་ཉིད་སྤྱི་བོར་སྣང་མཐར་རླུང་སེམས་བསྲེས༔ ཞེས་དང་། ཞལ་གདམས་ལས། ནམ་ཞིག་ཚེ་ཡི་འཕེན་པ་ཟད་པའི་ཚེ༔ རྩ་གསུམ་འཁོར་ལོ་དྲུག་རྣམས་རིམ་པར་བསྡུ༔ སྣང་མཆེད་ཐོབ་གསུམ་ཤར་ནས་ལུས་སེམས་བྲལ༔ རྣམ་ཤེས་མྱུ་གུའི་མེ་ཏོག་ཡལ་བའི་ཚེ༔ ང་ཉིད་རྡོ་རྗེ་རྣལ་འབྱོར་ཟབ་ལམ་བསྒོམ༔ དྲན་རིག་འོད་ལུས་ཨཱཿཡིག་ཆོས་སྐུར་འཕོ༔ རང་ཉིད་རྣམ་སྣང་ཆོས་བདུན་ཁྲེགས་སེར་བཞག༔ ཅེས་གསུངས་པ་བཞིན་འཕོ་བའི་དམིགས་པ་མ་རྒྱུད་འཕོ་བ་ཀ་དག་ཡེ་གྲོལ་གྱི་ཁྲིད་ཡིག་ཁོ་བོས་བྱས་པ་ཟུར་གསལ་ལྟར། ད་ལྟ་ཉིད་དུ་འཕོ་བའི་མན་ངག་བརྒྱུད་ལྡན་བླ་མའི་ཞལ་ལས་ནོས་ཏེ་གཞུང་ལས་གསུངས་པ་བཞིན། ཉིན་བདུན་ནམ་གསུམ་སོགས་རྟགས་ཚད་ལོན་པར་སྦྱང་བ་དང་། དུས་ལ་བབ་ཚེ་ལས་ལ་སྦྱོར་ཆོག་གི་གྲ་སྒྲིགས་ཤིག་མེད་ན་ཞུས་ལོ་ཐོབ་ལོ་ཙམ་གྱིས་མི་ཡོང་སྟེ་དགྲ་ངན་ཐོག་ཏུ་སླེབས་ཚེ་གོ་མཚོན་ཡོད་པ་ཙམ་གྱིས་མི་ཕན་ལ། སྣུན་རྩལ་གྱི་ལག་ལེན་བྱང་ཆུབ་པ་ཞིག་དགོས་པ་བཞིན་ནོ། །དེ་དག་གིས་མཚན་བཅས་རྫོགས་པའི་རིམ་པ་ཅུང་ཟད་བཀྲལ་བ་རེ་ཞིག་རྫོགས་སོ། །དེ་ལྟར་བརྩམས་པའི་རྒྱུ་མཚན་ནི། ཨོ་རྒྱན་རྩ་གསུམ་གླིང་པའི་ཟབ་གཏེར་ཐུགས་སྒྲུབ་བདེར་འདུས་ཀྱི་ཆ་ལག བསམ་ལྷུན་གྱི་སྒྲུབ་ཐབས་ཞལ་གདམས་ལེའུ་བཅུ་གསུམ་ལས་རྫོགས་རིམ་གྱི་ཁྲིད་སྐོར་ཕྱོགས་བསྡུས་དུས་བཞི་སངས་རྒྱས་མཉམ་སྦྱོར་ཞེས་བྱ་བ་འདིའང་། རིང་མོ་ཞིག་ནས་གཅུང་སྨན་པ་བླ་མ་ཆོས་ཀྱི་བློ་གྲོས་དང་ད་ལྟ་རང་ལུགས་ཆོས་དྲུག་དེ་འདྲ་ཡོད་མེད་དྲི་བ་དྲིས་ལན་གྱི་སྐབས་སུ། ཁོང་གིས་ད་ཡོད་རྫོགས་རིམ་ཁྲིད་རྐང་དེ་དག་ལ་ཁྲིད་ཡིག་རེ་མེད་ན་རང་སྐྱ་འཕེར་ཐབས་མི་འདུག་ལ། ད་ཕྱིན་ཅི་ནས་ཀྱང་རྫོགས་རིམ་གྱི་སྐོར་ལ་འགྲེལ་པ་དང་ཁྲིད་ཡིག་རེ་འབྲི་ཐུབ་རྒྱུ་ཅི་ནས་ཀྱང་གལ་ཆེ་བར་འདུག དེ་ལུགས་བཞིན་གུས་ཆོས་ཚོགས་དང་བཅས་པས་གསོལ་བ་འདེབས་པ་ཡིན་པས། ཅིས་ཀྱང་ཐུགས་ལ་འདོགས་པར་ཞུ་ཞེས་ནན་བསྐུལ་ཡང་ཡང་བྱུང་བ་ཡིད་འཇོག་ཁར། ལོ་དེར་བར་དོའི་ཁྲིད་ཀྱི་སྐོར་ཉམས་ཞིབ་དང་འབྲེལ་རང་གཞུང་མན་ངག་བལྟ་བསྡུར་སྐབས་གདམས་ཟབ་རྣམས་ཕྱོགས་གཅིག་ཏུ་ཉམས་སུ་ལེན་ཐབས་ཤིག་བྱུང་ན་ཤིན་ཏུ་དགེ་བར་མཐོང་སྟེ། གཏེར་གཞུང་ཁྲིད་ཡིག་ལ་རིགས་མཐུན་གཞུང་དང་བླ་མའི་མན་ངག་གིས་བརྒྱན་ཅིང་། རང་གིས་ཉམས་སུ་ལེན་ཕྱིར་ངེས་པའི་གནད་རྣམས་ཡི་གེའི་ལམ་དུ་བཀོད་པར་བྱས་པ་ལས། སླར་རབ་བྱུང་བཅུ་བདུན་པ་མེ་ཕག་ལོ། ཆོ་འཕྲུལ་ཆེན་པོའི་དུས་ཀྱི་ཟླ་བ་ཉ་གང་བའི་ཚེ། གནམ་ལྕགས་ཀྱི་ཟབ་གཏེར་དཔེ་བསྐྲུན་བྱས་པ་ཡོངས་ཀྱི་མཐའ་རྟེན་ཟབ་པ་ཁྲིད་ཀྱི་སྐོར་རྣམས་ཕྱོགས་བསྒྲིགས་སྐབས་གྲུབ་པར་བགྱིས་པའི་སྐབས་ཕྲི་སྣོན་ཅུང་ཟད་བཅས་ཡི་གེ་པ་ནི་འཕེན་སྤྲུལ་གྱིས་བགྱིས་པ་འདིས་ཀྱང་། བསྟན་པ་འདི་ཉིད་ལ་སྲི་ཞུ་དང་དྲིན་ཅན་བླ་མ་རྣམས་ཀྱི་ཐུགས་བཞེད་བསྐང་ཕྱིར་སྨོན་ཡང་། ལར་རང་ཉིད་ཆོས་དྲུག་སོགས་ལ་ཉམས་རྒྱུས་ཞན་ཞིང་གཏེར་གཞུང་ཁ་འཐོར་ཆེ་བའི་རྐྱེན་གྱིས་དགོངས་པ་གནད་དུ་མ་ཁེལ་ཅིང་། མ་རྟོགས་ལོག་རྟོག་གི་དྲི་མའི་ཉེས་པ་མཆིས་ན་རྩ་གསུམ་རྒྱལ་བ་སྲས་དང་བཅས་པའི་སྤྱན་སྔར་འཆགས་ཤིང་། དགེ་བས་སྙིང་པོའི་རིང་ལུགས་འདི་ཉིད་མི་ཉམས་ཡུན་དུ་གནས་པའི་རྒྱུར་གྱུར་ཅིག «ཅེས་སྒོ་ཆེན་རྒྱལ་བའི་སྐྱེ་ཕྲེང་དུ་འབོད་པ་གནམ་ལྕགས་བསྟན་འཛིན་མིང་ཅན་གྱིས་གུ་རུའི་སྒྲུབ་གནས་ཨ་སུ་རའི་རྡོ་རྗེ་ཀེའུ་ཚང་དང་འདབས་འབྲེལ། མཁའ་སྤྱོད་ཌཱཀྐིའི་ཚོགས་ཁང་གཡུ་ལོ་བཀོད་རྗེ་བཙུན་གླིང་དུ་གྲུབ་པར་བགྱིས་པའོ